Stormur HF siglir inn í Reykjavíkurhöfn í desember 2017 . mbl.is / Hari Stormur Seafood hefur samið um sölu línu - og netaskipsins Storms HF til kanadísks útgerðarfélags . Kaupverðið er 14 milljónir evra , eða um 1,87 milljarðar króna . Þetta staðfestir Steindór Sigurgeirsson , eigandi Storms Seafood , en segir að enn eigi eftir að tryggja fjármögnun kaupanna ytra . „ Það er kominn kaupsamningur en það á eftir að hnýta nokkra lausa enda , “ segir hann í samtali við 200 mílur . Skipið kom til Reykjavíkurhafnar í desember 2017 frá Gdansk í Póllandi , þar sem skrokkurinn var lengdur úr 23 metrum í 45 metra . Útgerðin hafði þá keypt skrokkinn í Nýfundnalandi nokkrum árum áður . Legið óhreyft í Reykjavíkurhöfn Athygli vakti að skipið er „ dísil-rafknúið “ ( e.diesel-electric ) þar sem skrúfubúnaðurinn er knúinn af rafmótor . Orkan er fengin með dísil-eldsneyti , sem drífur rafmótorinn , en með þessu fyrirkomulagi mun orkunotkun vera um helmingi minni en hjá sambærilegu skipi . Síðan hefur skipið hins vegar legið óhreyft í Reykjavíkurhöfn . „ Ég seldi kvótann og ákvað að hætta í útgerð og skipið hefur síðan þá verið til sölu . En skipið er æðislegt , frábært sjóskip í alla staði , “ segir Steindór .